Hudacký, Ján, poslanec NR SR (2014-02-04):
Ďakujem pekne, pani podpredsedníčka. Vážené dámy, vážení páni, vážení kolegovia, dovoľte mi uviesť návrh zákona, ktorým sa mení dopĺňa zákon č. 595/2003 Z. z. o dani z príjmov v znení neskorších predpisov. Tento návrh zákona rieši problém legalizácie poskytovania ubytovania v súkromí v rámci rozvoja turistického ruchu. Čiže ono sa na prvý pohľad zdá, že je to klasická nejaká len malá novela zákona o dani z príjmov, ale ja si myslím, že s ďalekosiahlymi dôsledkami, teda pozitívnymi pre rozvoj cestovného ruchu na Slovensku. Štáty, v ktorých sa turistický ruch stal významným zdrojom príjmov, a to môžeme vnímať predovšetkým okolo nás, ako je Rakúsko, ale už aj Česko, Poľsko, sa spravidla postavili k podpore jeho rozvoja veľkoryso. Pre podnikateľov, ktorí poskytujú služby v cestovnom ruchu, vytvorili pravidlá, ktoré sa im oplatí dodržiavať. Plné daňové zaťaženie obvykle znášajú tí, pre ktorých je podnikanie v tomto sektore hlavným zdrojom ich príjmov. Voči ľuďom, ktorí iba poskytujú služby ubytovania v súkromí, predovšetkým v rodinných domoch a bytoch, avšak spravidla je hlavný zdroj ich obživy iný, bývajú štáty s vyspelým turistickým ruchom prísnejšie alebo prísne, ale nie úzkostlivé. Ide im o to, aby mali presnú evidenciu aj o takýchto službách, predovšetkým aby vedeli, koľko turistov sa takto ubytuje a zároveň, aby im poskytovatelia týchto služieb plnili povinnosti, aby si poskytovatelia týchto služieb plnili povinnosti voči obciam a mestám, v ktorých tieto služby poskytujú. Ak si toto takíto obyvatelia splnia, tak ich potom turisticky vyspelé štáty za presne určených podmienok už nezaťažujú daňou z príjmov v takom rozsahu ako bežných podnikateľov. Robia to preto, lebo sú si vedomé, že ak by pristupovali k takýmto službám rovnako ako k štandardnému podnikaniu, budú poskytovatelia takýchto služieb obchádzať stanovené povinnosti. Nielenže nebudú platiť dane, ale štát nebude mať ani, ani len základnú evidenciu o tom, v akom rozsahu sa vôbec takéto služby v týchto krajinách poskytujú. U nás na Slovensku sa takýto nástroj podpory turistického ruchu zatiaľ neuplatnil. Aj preto na Slovensku poskytuje takéto služby načierno veľké množstvo ľudí a vedia, vieme potom v podstate o tom všetci, hlavne vy, ktorí bývate v obciach alebo v mestách, ktoré sú v podstate v určitých turistických centrách alebo blízko turistických centier, takže skutočne je množstvo ľudí, ktorí síce poskytujú takéto ubytovanie v súkromí načierno a neplatia ani daň z príjmov, ani poplatky, miestne poplatky mestám a obciam a nemáme v podstate o nich žiadne informácie v rámci nejakej základnej evidencie. Za túto činnosť títo ľudia, ako som už spomínal, neplatia dane ani štátu, ani obciam tie miestne dane. Aj keď riskujú trestné stíhanie, vedia, že je veľmi nepravdepodobné, aby im orgány činné v trestnom konaní protiprávne konanie preukázali. Štát i obce takto prichádzajú o značné finančné zdroje a na druhej strane občania, ktorí si takto „privyrábajú“, zas riskujú trestnoprávnu sankciu. Predložená novela zákona č. 595/2003 Z. z. o dani z príjmov v znení neskorších predpisov navrhuje zaviesť pre takéto presne vymedzené prípady oslobodenie od dane z príjmu ako nástroj pre podporu cestovného ruchu a zároveň i ako zavedenie presných pravidiel pre ubytovanie v súkromí. Oslobodenie od dane z príjmov navrhujeme len pre fyzické osoby, ktoré poskytujú ubytovanie v súkromí podľa vyhlášky Ministerstva hospodárstva Slovenskej republiky č. 277, avšak iba v takých prípadoch, ak prevádzkovateľ poskytuje služby na najviac piatich stálych lôžkach. Zhodou okolností takýto presný nastroj na podporu cestovného ruchu mali aj v Rakúsku, takisto limitované, limitovaný na päť lôžok v súkromí. Zároveň sa stanovuje povinnosť, aby prevádzkovateľ prihlásil ubytované osoby do štatistickej evidencie a odviedol za ne obci alebo mestu miestnu daň. Návrh zákona bude mať dopad na verejné rozpočty, sme však presvedčení, že ich celková bilancia bude vysoko pozitívna. Občanom, ktorí prihlásili v danej kategórii svoje ubytovacie kapacity a priznali príjem z ubytovania v nich, sa prijatím zákona odpustí daň z príjmu. Keďže sa podľa odhadov drvivá väčšina takýchto služieb poskytuje načierno, preto tieto aktivity občanov nepredstavujú pre verejné rozpočty žiaden príjem. Od odpustenia dane z príjmov očakávame legalizáciu týchto činností, ktorá prinesie prostriedky do miestnych rozpočtov, a pre občanov, ktorí zistia, že takto dokážu uživiť seba i svoje rodiny, bude tento stav zdrojom pre ich podporu v ich rozhodovaní, aby zvýšili ubytovacie kapacity a tak prešli do normálneho režimu podnikania v rámci turistického ruchu. Navrhovaná právna úprava je v súlade s Ústavou Slovenskej republiky, s medzinárodnými zmluvami a inými medzinárodnými dokumentmi, ktorými je Slovenská republika viazaná. Vzhľadom na posunutie prerokovania tohto návrhu zákona z decembra minulého roku, navrhujeme aj posunutie jeho účinnosti až od 1. mája 2014, pričom pôvodne tá, ten návrh účinnosti tohto zákona bol 1. február 2014, čo už samozrejme nie je aktuálne. Vážení kolegovia, na záver mi dovoľte požiadať vás, vás o podporu tohto návrhu zákona, ktorý môže významným spôsobom pomôcť rozvoju cestovného ruchu na Slovensku a predovšetkým aj zamestnanosti na Slovensku. Ďakujem pekne.